“พท.” วางกรอบทำงานแก้รธน. ชงเข้า กมธ. นัดแรกพรุ่งนี้ ยันจุดยืน ส.ส.ร. ต้องมาจากเลือกตั้ง
“เพื่อไทย” วางกรอบทำงานแก้รธน. ชงเข้า กมธ. นัดแรกพรุ่งนี้ ยันจุดยืน ส.ส.ร. ต้องมาจากเลือกตั้ง พร้อมทวงสัญญานายกฯ เร่งพิจารณาให้แล้วเสร็จก่อนสิ้นปี 63
“เพื่อไทย” วางกรอบทำงานแก้รธน. ชงเข้า กมธ. นัดแรกพรุ่งนี้ ยันจุดยืน ส.ส.ร. ต้องมาจากเลือกตั้ง พร้อมทวงสัญญานายกฯ เร่งพิจารณาให้แล้วเสร็จก่อนสิ้นปี 63
23 พ.ย. 2563

นายประเสริฐ จันทรรวงทอง เลขาธิการพรรคเพื่อไทย (พท.) เปิดเผยว่า พรรคเตรียมเสนอแนวทางการทำงาน 4 ประกาศต่อที่ประชุมคณะกรรมาธิการ (กมธ.) แก้ไขรัฐธรรมนูญ รัฐสภา นัดแรกในวันพรุ่งนี้ (24 พ.ย.63) ได้แก่ 1.ประธาน กมธ.ต้องเป็นผู้ที่มีความรู้ความสามารถเป็นที่ยอมรับของทุกฝ่าย
2.ยืนยันจุดยืนว่าสมาชิกสภาร่างรัฐธรรมนูญ (ส.ส.ร.) ต้องมาจากการเลือกตั้งเท่านั้น
3.พรรคจะเสนอให้เชิญบุคคลภายนอก ทั้งตัวแทนภาคประชาชนหรือนักวิชาการเข้ามาเป็นที่ปรึกษาและร่วมให้ข้อมูลต่อคณะกรรมาธิการฯ
และ 4.การพิจารณาของ กมธ.ฯ ควรมีกรอบระยะเวลาการทำงานที่ชัดเจน โดยยึดถือคำพูดของนายกรัฐมนตรีที่กล่าวในการประชุมรัฐสภา เมื่อวันที่ 26 ต.ค.ที่ผ่านมาว่าจะพิจารณาเรื่องการแก้ไขรัฐธรรมนูญให้แล้วเสร็จภายในเดือนธันวาคมนี้
“หวังว่านายกฯ จะรักษาคำพูดคำสัญญาที่ได้ให้ไว้ต่อรัฐสภา โดยทั้ง 4 เรื่องถือเป็นประเด็นที่มีความสำคัญ และเป็นจุดเริ่มต้นที่พรรคเพื่อไทยให้ความสำคัญในการพิจารณาแก้ไขรัฐธรรมนูญให้เป็นไปตามเจตนารมณ์ของประชาชนมากที่สุด” นายประเสริฐ กล่าว